Kunsmatige long help kleuter wat byna verdrinkDan-Roux se ouers het hom die bynaam ‘Bees’ gegee, omdat hy so sterk soos ‘n Bees is (Foto: Verskaf) Annelize en Stephen Page van Pretoria sê ondanks die terugslae is hulle hoopvol dat hul driejarige seuntjie, Dan-Roux (Bees), sal herstel nadat hy byna verdrink het. Dít danksy ŉ mediese prosedure waartydens ŉ kunsmatige long aan die kleuter gekoppel is om sy longfunksie te verbeter. Dié kleuter is steeds ná byna twee weke onder verdowing in die intensiewesorgeenheid van die Netcare Garden City-hospitaal in Johannesburg. Die gesin het op 6 Junie by vriende in Centurion gekuier toe Dan-Roux in die swembad beland en byna verdrink het. Maroela Media het vroeër berig Stephen het Dan-Roux vanuit ŉ venster in die huis in die swembad gewaar en dadelik gereageer. Sy vriend het hom uit die swembad getrek en hy en Stephen het byna vyf minute lank kardiopulmonêre resussitasie (KPR) toegepas. Hulle het daarna hospitaal toe gejaag. By Garden City het dokters die kleuter in ŉ kunsmatige koma geplaas terwyl dokters sy hart, longe en brein dopgehou het om vas te stel of daar enige skade is. Hy is tans steeds onder verdowing. Annelize vertel daar was sedertdien baie verwikkelinge. “Bees was vir ŉ prosedure, genaamd Ecmo, waar hulle ŉ kunsmatige long aan hom gekoppel het. Die masjien word deur die nek direk aan die hart en brein gekoppel, waar hulle sy bloed deur hierdie eksterne, kunsmatige long pomp en dan weer terug in sy lyf pomp,” vertel Annelize. Annelize sê met só ŉ proses is daar wel nog ŉ kans vir die longe om te herstel. Dit neem egter tussen twee tot ses weke voordat enige herstel wys, na gelang van hoe die persoon se liggaam reageer. “Voor die operasie was daar ŉ 83%-kans vir permanente longskade en die proses het dit na 30% afgebring. Die proses help ook om al die spanning van Bees se lyf en longe af te haal sodat sy liggaam kan rus en herstel. “Ons verstaan nie al die mediese terme en redes nie, maar weet Bees is in ŉ ernstige toestand. Die dokter het wel gesê hierdie proses word slegs op pasiënte gedoen as daar nog ŉ kans vir herstel is. So, dis darem iets positiefs.” Annelize sê die onlangse X-strale en skanderings het wel verbetering van die longe getoon. “Sy nierfunksie lyk tot dusver goed, hoewel dit elke uur gemonitor word omdat die niere oortyd werk weens al die medikasie.” Annelize sê intussen wag en bid hulle. “Ons mis ons besige boetie Bees.” Laerskool Rooihuiskraal in Centurion het op sy Facebookblad ŉ inskrywing gemaak waarin die skool gebede vir Dan-Roux versoek. Annelize is ŉ onderwyseres by dié skool.